 - Ika ne tatekimakalis ipal ne ilwikak kenha ken se kipiatuya se shukumekamil, wan keman tatwik yaja kiski pal kintekimaka takamet pal tekitit tik ne imil.
2 Mukawki inwan pal kintashtawia se tumin wan kintuktij tik ne mil. 3 Wan kwak yaja kiski senpa ka chiknawi horaj, kinhitak sejseuk inte kipiat intekiw tejchiat tik ne tiankis, 4 wan kinhilwij:
"Shumet nusan tik ne nushukumekamil wan san nimetzinmakas anmupatiw."
5 Yajket.
Ka tajkutunal mukwepki kisa, wan ka yey horaj kenhaya.
6 Ka makwil horaj ka teutak, kiski uksenpa wan kiajsik sejseuk tejchiat, wan kinhilwia:
"Tay ankichiwat ka nikan, muchi ne tunal antejchishtiwit wan teuk ankipiat anmutekiw?"
7 Kilwiat:
"Inte techmakaket tatka."
"Shumet nusan anmejemet ka numil."
8 Kwak tayuakik, ne itekuyu ne mil kilwia ne ikalpiani:
"Shalinnutza ne takamet wan shikintashtawi. Shipewa wan ne walajket tipan wan ma wikikan muchi hasta ma ajsikan ne ajachtu."
9 Ne walajtuyat ka makwil horaj kikwijket sejse ne itumin. 10 Wan kwak ajsiket ne walajtiwit achtu, kikwijket sejse itumin nusan, melka kimatit katka ka yejemet yawit kikwit mas. 11 Kwak tamiket kikwit inpatiw, pejket kikinakat ipanpa tay ne kichijtuya ne intekuyu, 12 inat:
"Uni tijtipan sema se horaj tekitket wan tikintashtaw kenha ken tejemet ká tikselijket tukimil muchi ne tunal wan sujsul timitunket!"
13 Yaja nankilij, kilwij se yejemet:
"Kunpalej! Inte nimetzchiwilia tatka. Timukawki nuwan ka se tumin! 14 Asu ijkiuni, shikana tay mupal wan shiawa. Nikneki nikmaka yajuni walaj tipan kenha ken taja. 15 Ken tina, inte niweli nikchiwa tay nikneki ijtik tay nupal? Anka taja inte tikita yek ma naja niyek?"
16 Ijkiuni ne tijtipan yawit ajachtu wan ne ajachtu tijtipan.
17 Kwak Yeshu yawi Yerushalem kikwij ne majtakti-ume ikwaj tik ne ujti wan kinhilwij:
18  - Nikan titejkut tiawit ka Yerushalem, wan ne weypalejmet wan tajkwiluanimet yawit temakat ne Itelpuch ne Takat, wan tatuktisket ma miki, 19 wan yawit kintemakat iwan ne tejtechan pal ajkawetzkat wan kiwitekit wan kicruzpiluat, wan kwak panut yey tunal yawi muyulkwi.
20 Kwakuni ne innan ne ipilawan Zabday ajsik itech, wan ne ipilawan iwan, wan mutankwaketza ne innan wan kitajtanilia se. 21 Yeshu kilwij:
 - Tay tikneki?
 - Ma mutalikan ini nupilawan inhumeshtin tik ne mutatekimakalis, ne se ka mumayekkan wan ne seuk ka seuk ladoj.
22 Nankilij ne Yeshu, inak:
 - Inte ankimatit tay antajtanit! Tay inat anmejemet, ka anwelit atit tik ne atiluni kan najasan niaw niati?
23 Kinhilwia:
 - Melka anhatisket tik nuatiluni, inte niweli nimetzinhilwia ma shimutalikan ka né, ika uni mujmutalijka inpal ká ipal kinhajshitilijtuk ne Nuteku.
24 Wan kwak ne majtakti takakket, kwalanket inwan. 25 Ne Yeshu kalinnutzki muchi wan inak:
 - Ankimatit ka ne tatuktianimet pal sejse techan muchiwat tajtzitzinmet wan ne weymet kipiat tatuktilis ijpak muchi. 26 Inte yawi ijkiuni ijtik anmejemet: ká anmutzalan kielewiskia muchiwa wey, anmupal yawi tekiti, 27 wan ká muchiwaskia achtu, anmutekitini yawi muchiwa, 28 kenha ken iwan ne Itelpuch ne Takat: yaja inte walaj pal tatekimaka asunte pal kintekipanua sejseuk wan pal temaka ne ialmaj pal kiane muchi welit mumakishtiat.
29 Wan kisket tik Yerijo, wan miak yajket yajket iipan. 30 Wan pejket tzajtzit ume pupuyut muejmuetztuk itech ne ujti kwak takakket ka Yeshu panu witz, inat:
 - Shitechpalewi, itelpuch Dawid!
31 Melka kinhajwaket ma takaktumet, yejemet pejket tzajtzit mas wan inat senpa:
 - Shitechpalewi, Tajtzin itelpuch Dawid!
32 Wan Yeshu muketzki wan kintzajtzalij:
 - Tay ankinekit ma nikchiwa anmupal?
33 Kilwiat:
 - Tajtzin, ma tapuikan ne tujtuish.
34 Ne Yeshu kintasujtak wan kichijchimik ne inhijish wan nemanha tachishket, wan yajket iwan.
